Sant Marc
Dopo cualchi zornade di polse o torni a scrivi su chest blog. Prin di frontâ l'argoment dal dî o fâs un ringraziament post eletorâl al diretôr Monestier che cuant che al à savût de mê candidature nol à esitât un moment a augurâmi bon lavôr, disintmi di continuâ a scrivi cence problemis. Ancje se no vin la stesse opinion su cierts argoments, i doi at de sô disponibilitât al resonament e i ai agrât pal so ategjament tai miei confronts. No fasarai nissune analisi dal vôt e o tai curt passant al argoment dal dì.
Juste 6 agns indaûr no jere une zornade di fieste: o compagnavin tal ultin so viaç pre Antoni Beline, che propit te zornade di Sant Marc al veve il so funerâl. Nancje che al ves sielt di fâsi compagnâ te cjase dal pari propit di chel apuestul che al à compagnât Sant Ermacure li di Sant Pieri par fâlu prin vescul di Aquilee.
La liende e conte di Sant Marc rivât di Alessandrie di Egjit in Aquilee par evengjelizâ chestis tieris. Dopo vê cognossût e convertît Ermacure, lu puarte a Rome. Vie pal viaç a passin tune zone di palût e Sant Marc al à la vision di une citât che cualchi timp dopo e sarès nassude propit su chês aghis: Vignesie. Rivâts a Rome, Sant Pieri al nomene Sant Ermacure prin Vescul di Aquilee fasint scomençâ cussì la storie de Glesie Mari dal Friûl.
Forsit no je veretât, ma si sa che sot di ogni liende e je une fonde di veretât e se o lais a Aquilee, te cripte de basiliche o cjatais cheste piture che e conte cheste storie.
oci_Latn fur_Latn fur_Latn fur_Latn fur_Latn